《过非熊馆问病同杨亦琳》
明代·李之世

周南岂留滞，文园聊卧疾。閒馆肃沈沈，残架卷书帙。

窗隙逗流光，晶荧见朝日。宵眠乡梦馀，晨起梳头毕。

芝捡秘丹方，石铛养苓朮。羁居寡尘萦，寝坐兴非一。

渊明既止酒，维摩亦持律。北户来轻飔，负暄对扪虱。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。